虎皮送周竹友
作者：蕭立之
朝代：宋

paragraphs: 南山有虎額欲白，當年馮婦搏不得。
牛羊食盡麋鹿無，樵蘇不來道榛棘。
莫徭客子心膽雄，雞翎銜矢山桑弓。
憑林翳樹斃一發，狐鳴雀噪寒山空。
向來霧雨不下食，也知文采真足惜。
蕭森素壁動斕斑，猛氣雄姿見風格。
我如杜陵不願施錦鯨，琢詩包卷送贈君。
知君家學有太極，自是臯比席上人。
翦裁更入革工手，高堂寢處魑魅走。
尊前一色老萊衣，爲太夫人千載壽。